**Luís Freire García**, nado na Coruña en 1914 e finado en Vigo o 13 de decembro de 1997, foi un botánico e micólogo galego.

Traxectoria
-----------

### Familia

Os seus avós paternos foron Juan Freire Bolaño, traballador de *La Voz de Galicia* e Bruna Eiroa Pérez, natural de Pravio (Cambre). Sobreviviron tres fillos: Ramón, seu pai, José Andrés (Pepe) e Juan. Tivo dous irmáns, Óscar e Carlos, mais outros 3 por parte de nai, do seu primeiro matrimonio. Seu medio irmán Octavio foi "paseado" a comezos do golpe de Estado do 18 de xullo de 1936 por estar vinculado á CNT.

Criouse entre os 3 e os 12 anos en Vilalba, en casa dos seus avós maternos, volvendo despois á Coruña. Estudou por libre o bacharelato elemental en só dous anos, despois fixo a reválida e o bacharelato superior. Exerceu de practicante. Posteriormente desenvolveu a afección polo estudo dos insectos, arañas e plantas.

Casou en 1938 con Josefa Mallo Zas, Pepucha, e tivo catro fillos: Margarita, Alberto, César e Miguel Ángel. Seu domicilio estaba en Antonio Lens, hoxe Orquestra Sinfónica de Galicia.

### Formación

Comezou Bioloxía na Universidade de Santiago de Compostela aos 57 anos, tras enviuvar, rematando en catro anos (1975) e realizando posteriormente a tese de licenciatura e a tese de doutoramento, no 1981, sobre "Macromicetos da Selva Negra".

Impartiu clases de Botánica, e a súa aula estaba tan concorrida que moitos alumnos asistían de pé «porque non se cabía», recorda Marisa Castro Cerceda, a compañeira de Luís e tamén micóloga de prestixio.

Codirixiu cinco teses de licenciatura sobre flora e micoloxía de Galicia mentres preparaba a súa de doutoramento, ás que hai que engadir outras oito posteriormente. Publicou máis de 40 artigos, 4 libros e dirixiu dúas teses de doutoramento de temática micolóxica.

O seu labor micolóxico queda de relevo tendo en conta de que o catálogo de cogomelos de Galicia incluía seiscentas especies até a irrupción de Luís Freire; hoxe conta cunhas dúas mil, despois de que el mesmo elevase o seu número en varios centos, incluído o achado para a ciencia de tres novas especies: *Amanita porrinensis* L. Freire & M. L. Castro ex M. L. Castro, *Gyroporus ammophilus* M. L. Castro & L. Freire, e *Psathyrella ascarioides* L. Freire & J. M. Losa.

Foi membro fundador da Sociedade Galega de Historia Natural —que presidiu desde 1980 a 1986—, do Grupo Botánico Galego, do Grupo Micolóxico Galego e da Asociación de Amigos da Casa das Ciencias.

Recoñecementos
--------------

Ten unha rúa dedicada co seu nome na Coruña, situada na urbanización Breogán. A petición foi feita pola súa familia e avalada sendo alcalde Javier Losada.

Desde 1999 os Museos Científicos Coruñeses, en colaboración coa Asociación de Amigos da Casa das Ciencias, organizan o Premio Luis Freire de Investigación Científica para Escolares. Este certame ten como obxectivo promover entre os estudantes galegos valores como a creatividade e a imaxinación científicas, a constancia ou o espírito crítico.

Abreviatura
-----------

A abreviatura **L. Freire** emprégase para recoñecelo como autoridade na descrición e taxonomía en botánica (en sentido amplo).

Notas
-----

1. ↑  *La Voz de Galicia*, 14-12-1997, p. 35.
2. 1 2 3 4  Biografía Arquivado 15 de decembro de 2017 en Wayback Machine. en Museos Científicos Coruñeses.
3. 1 2  "Luis Freire, los «boletus», la sabiduría". Alfonso Andrade en *La Voz de Galicia*, 29-10-2016.
4. ↑  Castro 2000, p. 101.
5. ↑  Castro 2000, p. 189.
6. ↑  *Psathyrella ascarioides* L. Freire & J. M. Losa 1977 Arquivado 15 de decembro de 2017 en Wayback Machine. *in* Boletín de la Real Sociedad Española de Historia Natural **75**: 9.
7. ↑  *Psathyrella ascarioides* en Mushroom Observer, Inc.
8. ↑  Homenaje a Luís Freire, uno de los grandes micólogos de Galicia, en Hifas da Terra.

Véxase tamén
------------

### Bibliografía

* Castro, Marisa (2000): *Guía dos cogomelos comúns de Galicia*. Vigo: Edicións Xerais de Galicia. ISBN 84-83-02-542-6.

### Ligazóns externas

* Asociación de Amigos da Casa das Ciencias Arquivado 29 de marzo de 2007 en Wayback Machine.
* Premio Luis Freire de Investigación Científica para Escolares Arquivado 29 de maio de 2007 en Wayback Machine.

|  |  |
| --- | --- |
| Control de autoridades | 
* Wd: Q12392463
* WorldCat
* VIAF: 87139991
* BNE: XX1375185
* Botanist: L.Freire

 |